CELEX: 32013R0711
Language: lv
Date: 2013-07-24 00:00:00
Title: Komisijas Īstenošanas regula (ES) Nr. 711/2013 ( 2013. gada 24. jūlijs ) par atsevišķu preču klasifikāciju kombinētajā nomenklatūrā

25.7.2013   
            
            
               LV
            
            
               Eiropas Savienības Oficiālais Vēstnesis
            
            
               L 200/16
            
         KOMISIJAS ĪSTENOŠANAS REGULA (ES) Nr. 711/2013
   (2013. gada 24. jūlijs)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, ko attiecībā uz preču klasifikāciju kombinētajā nomenklatūrā izdevušas dalībvalstu muitas iestādes, bet kas neatbilst šīs regulas noteikumiem, izziņas turētājs var turpināt izmantot trīs mēnešus saskaņā ar 12. panta 6. punktu Padomes 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi (2).
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, ko izdevušas dalībvalstu muitas iestādes, bet kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 24. jūlijā
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  OV L 302, 19.10.1992., 1. lpp.
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Apmēram 4,5 cm augsta nesalikta plastmasas rotaļu figūriņa, kas sastāv no divām daļām. Tā atrodas plastmasas kastītē, kurai ir olas forma un kura sastāv no divām atsevišķām daļām, kas precīzi ieslidināmas viena otrā.
                  Figūriņa ir līdzīga cilvēkam. Tai nav kustīgu detaļu vai noņemama apģērba, un tā turas stāvus bez atbalstīšanas.
                  Figūriņa ir burvis no komiksu sērijas un ir daļa no kolekcijas, kurā ietilpst arī citi šīs komiksu sērijas varoņi.
               
               
                  9503 00 95
               
               
                  Klasifikācija noteikta, ievērojot kombinētās nomenklatūras 1., 2. a), 5. b) un 6. vispārīgo interpretācijas noteikumu un KN kodu 9503 00 un 9503 00 95 formulējumu.
                  Klasifikācija ar KN kodu 9503 00 21 pie lellēm nav iespējama, jo izstrādājums nav lelle. Lelle ir vīriešu vai sieviešu dzimuma cilvēka modelis, parasti zīdaiņa, mazas meitenes vai zēna vai modeles attēlojums. Mazas, cietas figūriņas, kas turas stāvus bez atbalstīšanas, netiek uzskatītas par lellēm.
                  Nav iespējama arī klasifikācija ar KN kodu 9503 00 49 (rotaļlietas dzīvnieku vai citu būtņu izskatā, izņemot pildītas), jo figūriņas objektīvās iezīmes ir cilvēka iezīmes; tai nav dzīvnieka vai citas būtnes iezīmju.
                  Tā ir cilvēka figūriņa, kas attēlo komiksu grāmatas varoni (sk. arī KN skaidrojumus par KN kodiem 9503 00 81 līdz 9503 00 99). Figūriņa tāpēc jāklasificē ar KN kodu 9503 00 95 pie citādām plastmasas rotaļlietām.